Grenada

Grenada (en engles: Grenada /ɡrᵻˈneɪdə/ (escuta); en franses: La Grenade) es un pais en la sude-este de la Mar Caribe. Lo es composada de la isola de Grenada, e de ses isolas min grande a la lado sude de la cadena de isolas de la Grenadines. Lo es locada a la norde-ueste de Trinidad e Tobago, a la norde-este de Venezuela e a la sude-ueste de San Vinsent e la Grenadines. La area de lo es sirca 344 cilometres cuadrida. La cuantia de abitores, en la anio 2007, ia es sirca 89 971 persones, e en la anio 2012 on estima ce lo ia es sirca 110 000 persones. La site capital de Grenada es Saint George's. Grenada es ance conoseda como la "Isola de Spise" par causa de sua produi de cultivas de muscada e masis, de cual lo es un de la esportores la plu grande en la mundo. La avia nasional de Grenada es la pijon de Grenada, cual es parilida estrema. La linguas major es engles e un dialeto de franses.

Ante la coloni european de America, Grenada ia es abitada par la arauaces e plu tarda par la caribes isolal. Cristoforo Colombo ia vide Grenada en 1498 en sua viaja tre a America. An si lo ia es reputada como un posese de la re de Espania, on ave no arcivos cual sujesta ce la espanioles ia atera o coloni la isola a cualce ves. Pos alga atentas par europeans per coloni la isola, cual ia es nonsusedosa par causa de la resiste de la caribes isolal, coloni franses ia comensa en 1650 e ia continua per la sentenio seguente. En 10 febrero 1763, la franses ia sede Grenada a la brites sur la Trata de Paris. Governa brites de la isola ia continua - con eseta de un periodo de governa franses entre 1779 e 1783 - asta 1974. Entre 1958 e 1962, Grenada ia es un parte de la Federa de la Indias Ueste, un federa de la Colonias de la Indias Ueste Brites cual ia esiste per un tempo corta. En 3 marto 1967, Grenada ia es permeteda autonom completa sur sua consernas interna como un stato asosiada. Herbert Blaize ia es la ministro xef prima de la Stato Asosiada de Grenada entre marto e agosto 1967. Eric Gairy ia es la ministro xef entre augosto 1967 e febrero 1974.

Category:Antilies
Category:Jeografia